4.11.2022
MT
Il-Ġurnal Uffiċjali tal-Unjoni Ewropea
C 421/39
ANNESS 2
Eżempju dwar il-finanzjament kumulattiv għal strumenti ġestiti direttament oħrajn (il-programm Ewropa Diġitali) Finanzjament tas-sinerġija b’rabta mal-Hubs ta’ Innovazzjoni Diġitali Ewropej fil-Programm Ewropa Diġitali L-EDIHs huma investiment konġunt tal-UE u tal-SM u tal-pajjiżi assoċjati tal-Programm Ewropa Diġitali.
Dan huwa rifless fil-proċess tal-għażla f’żewġ stadji deskritt fil-Programm Ewropa Diġitali (ir-Regolament (UE) 2021/694 tal-Parlament Ewropew u tal-Kunsill).
L-ewwel nett, l-Istati Membri jagħżlu u jibnu lista qasira tal-entitajiet kandidati.
Minn din il-lista, fit-tieni stadju, il-Kummissjoni tagħżel dawk l-entitajiet li jifformaw in-network tal-EDIHs.
L-għażla hija bbażata fuq il-kriterji ta’ rilevanza, ta’ implimentazzjoni u ta’ impatt, iżda tqis ukoll l-objettivi ta’ kopertura ġeografika, settorjali u teknoloġika, u l-baġit disponibbli għal kull pajjiż.
Il-Programm Ewropa Diġitali jikkofinanzja għotjiet magħżulin b’massimu ta’ 50 % u l-Istati Membri jistgħu jikkofinanzjaw il-parti li jifdal permezz tal-FEŻR.
(Jistgħu jużaw ukoll finanzjament pubbliku jew privat nazzjonali ieħor).
Dan l-eżempju prattiku jispjega l-passi ewlenin neċessarji għall-finanzjament ta’ sinerġija ta’ EDIH bl-użu tal-Programm Ewropa Diġitali u tal-FEŻR.
L-istimi tal-Kummissjoni huma li madwar 70 “azzjoni marbuta” li jimplimentaw l-EDIHs se jużaw din.
Peress li kull EDIH ikollu bażi reġjonali, huwa magħruf liema awtorità ta’ ġestjoni tkun responsabbli min-naħa tal-ġestjoni kondiviża.
Pass Nru 1 – preparazzjoni.
L-uffiċjal awtorizzanti responsabbli (RAO) jikkoordina u jikkoopera mal-awtorità ta’ ġestjoni responsabbli għall-azzjoni permezz tal-fond ta’ ġestjoni kondiviża, b’mod partikolari sabiex jiżgura l-koordinazzjoni tar-rati ta’ finanzjament sabiex il-finanzjament kombinat ma jaqbiżx il-100 % tal-kostijiet eliġibbli stmati. — Id-DĠ CONNECT organizza laqgħa mal-SM involuti f’dawn l-azzjonijiet marbutin u mal-Awtoritajiet ta’ Ġestjoni tagħhom sabiex jispjegaw bis-sħiħ il-proċess.
Pass Nru 2 – l-irbit taż-żewġ azzjonijiet.
L-azzjoni ta’ ġestjoni diretta tissejjaħ “azzjoni ta’ enerġija”, jew matul il-preparazzjoni tal-għotja (GAP) jew wara l-iffirmar tal-għotja, permezz ta’ emenda tal-għotja.
L-azzjoni ta’ ġestjoni kondiviża tkun marbuta mal-azzjoni ta’ ġestjoni diretta (permezz, pereżempju, tal-SM-MA-Numru tas-sejħa-Numru talproġett). — Dan huwa previst fil-proċess ta’ Preparazzjoni tal-Għotja u tħabbar ukoll fid-Dokument tas-sejħa.
Pass Nru 3 – firma tal-għotja u prefinanzjament.
Il-benefiċjarju jiffirma żewġ ftehimiet ta’ għotja separati (1): l-għotja ta’ ġestjoni diretta u l-għotja ta’ ġestjoni kondiviża.
L-awtoritajiet tal-għoti jiżguraw li r-rati ta’ finanzjament kombinati ma jaqbżux il-100 % tal-kostijiet eliġibbli.
Il-perjodu ta’ eliġibbiltà, id-durata tal-proġett, il-perjodi ta’ rapportar u l-iskadenzi għall-approvazzjonijiet taż-żewġ għotjiet għandhom jiġu kkoordinati wkoll mill-awtoritajiet tal-għoti sa fejn ikun possibbli. — Il-pagamenti ta’ prefinanzjament skont il-ftehim ta’ għotja ġestit direttament jipproċedu bħala normali.
Il-pagamenti bilquddiem isiru skont l-għotja ta’ ġestjoni kondiviża, fejn previst mir-regoli nazzjonali applikabbli.
(1) Imsejjaħ “dokument li jistabbilixxi l-kundizzjonijiet għall-appoġġ” għall-ġestjoni kondiviża, jiġifieri l-Artikolu 73(3) tar-RDK.